РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06–2/527-21

8. децембар 2021. године

Б е о г р а д

ЗАПИСНИК

СА 47. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 8. ДЕЦЕМБРА 2021. ГОДИНЕ

 Седница је почела у 12,00 часова.

 Седници је, сагласно члану 70. став 1. алинеја прва Пословника Народне скупштине, председавао др Александар Мартиновић, председник Одбора.

 Седници су присуствовали чланови Одбора: Драгана Баришић, Бранимир Спасић, Дарко Лакетић, Лука Кебара, Ивана Николић, Мирослав Кондић, Сандра Божић и Бранимир Јовановић.

 Седници су присуствовали заменици чланова Одбора: Виолета Оцокољић, заменик Верољуба Матића, члана Одбора, Дијана Радовић, заменик Ђорђа Милићевића, члана Одбора, Нина Павићевић, заменик Угљеше Марковића, члана Одбора и Жељко Томић, заменик Марине Рагуш, члана Одбора.

 Седници нису присуствовали чланови Одбора: Адам Шукало, Верољуб Матић, Небојша Бакарец, Ђорђе Милићевић, Угљеша Марковић, Марина Рагуш, Мира Петровић и Шаип Камбери.

 На предлог председника, Одбор је једногласно утврдио следећи:

Д н е в н и р е д:

- усвајање записника са 45. и 46. седнице Одбора -

1. Разматрање обавештења Посланичке групе ''Социјалистичка партија Србије (СПС)'' о разлогу престанка мандата народном посланику Милутину Мркоњићу (01 Број:013-2245/21 од 7. децембра 2021. године).

 Пре преласка на рад по утврђеном дневном реду, председник Одбора је предложио да се усвоје записници са 45. и 46. седнице Одбора. Одбор је већином гласова, без примедби, усвојио записнике са 45. и 46. седнице Одбора.

 **Прва тачка дневног реда:** Разматрање обавештења Посланичке групе ''Социјалистичка партија Србије (СПС)'' о разлогу престанка мандата народном посланику Милутину Мркоњићу.

Председник Одбора je упознао чланове Одбора да је дописом Посланичке групе ''Социјалистичка партија Србије'' Народна скупштина обавештена да је народни посланик Милутин Мркоњић, преминуо 27. новембра 2021. године.

Законом о избору народних посланика је, као један од разлога за престанак мандата пре времена на које је изабран, предвиђено и наступање смрти народног посланика. Стога је потребно да Народној скупштини упутимо извештај о наступању случаја из члана 88. став 1. тачка 8. наведеног Закона, с предлогом да Народна скупштина констатује престанак мандата Милутину Мркоњићу, указао је председник Одбора.

Председник Одбора је, предожио да у извештају буде одређен председник Одбора за известиоца на седници Народне скупштине.

Дискусије није било.

 Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је наступио случај из члана 88. став 1. тачка 8. Закона о избору народних посланика, у коме се наступање смрти наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата народном посланику Милутину Мркоњићу, изабраном са Изборне листе ИВИЦА ДАЧИЋ – „Социјалистичка партија Србије (СПС), Јединствена Србија (ЈС) – Драган Марковић Палма“.

На тај начин омогућава се избор новог народног посланика, путем додељивања мандата другом кандидату са наведене изборне листе, у складу са чланом 92. Закона о избору народних посланика.

За известиоца Одбора на седници Народне скупштине одређен је др Александар Мартиновић, председник Одбора.

Председник Одбора је обавестио чланове Одбора да ће следећа седница Одбора бити одржана у току поподнева, после седнице Републичке изборне комисије.

\* \* \*

Седница је завршена у 12,05 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Светлана Дедић др Александар Мартиновић